Izvor: gnkdinamo.hr

Komisija za spomenike i nazive trgova i ulica Beograda saopštila je da će naziv ulice Emila Perške biti promenjen po hitnoj proceduri, a novo ime ulici u Železniku biće dato na narednoj sednici Skupštine grada.

Ta ulica je nosila ime narodnog heroja Stjepana Filipovića, čija se fotografija, snimljena u trenutku vešanja, nalazi u holu Ujedinjenih nacija u Njujorku, ali to nije sprečilo gradske vlasti da mu oduzmu ulicu.

Umesto narodnog heroja, ulicu je dobio Emil Perške, koji je bio fudbalski reprezentativac Jugoslavije u trećoj deceniji prošlog veka, ali se ispostavilo i da je tokom Drugog svetskog rata bio zvaničnik ustaškog režima u NDH.

U saopštenju Komisije za spomenike i nazive trgova i ulica se navodi da je predlog naziva ulice po Emilu Perški razmatran i usvojen iz Rezervnog fonda predloga naziva ulica i trgova, koji svaka komisija preuzima od prethodnih komisija, a u kome nema podataka o podnosiocu inicijative.

Dodaje se da je Komisija u komunikaciji sa predstavnicima opštine Čukarica i građanima koji žive u toj ulici prikupila nove predloge za njen naziv.